楊花
作者：齊己
朝代：唐

paragraphs: 暖景照悠悠，遮空勢漸稠。
乍如飛雪遠，未似落花休。
萬帶都門外，千株渭水頭。
紛紜知近夏，銷歇恐成秋。
軟著朝簪去，狂隨別騎遊。
斾衝離館驛，鶯撲繞宮樓。
江國晴愁對，池塘晚見浮。
虛窗縈筆雅，深院藉苔幽。
靜墮王孫酒，繁黏客子裘。
詠吟何潔白，根本屬風流。
向日還輕舉，因風更自由。
不堪思汴岸，千里到揚州。